《豫章宝智上人持高子诗求和》
宋代·饶节

我客飞来峰，一室聊自适。关门不敢开，怒风退六鹢。

敲门者为谁，起我正禅寂。稻麻竹苇中，见此一英特。

手携高子句，按谱恣游历。高子我旧游，伉侠不易得。

忆昔京城隅，王郎古遗直。当时会合地，烂漫存辙迹。

繄君入社晚，感事一嗟惜。安得赋归堂，寻盟合琮璧。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。